stanford-oval/wikipedia huggingface dataset:
מרדכי בוקסבוים
קורות חיים > בארץ ישראל

בשנת 1925 עלה בוקסבוים לארץ ישראל והתיישב בירושלים. הוא התגורר תחילה בבית ויטנברג שברובע המוסלמי שבעיר העתיקה, ולמרות גילו ומעמדו נכנס ללמוד בישיבת תורת חיים הסמוכה כתלמיד מן המניין. כעבור כמה חודשי לימוד פנה לעסוק בתחום המשפטי וקיבל אישור רשמי לעסוק בעריכת דין. הוא פתח משרד לעריכת דין במרכז ירושלים, ובתוך זמן קצר נעשה לבעל השפעה בחוגים המשפטיים בארץ ישראל ובחוגי השלטון. במשך שנים היה בוקסבוים היועץ המשפטי והפרקליט הבכיר של היהדות החרדית בארץ ישראל וייצג אותה מול השלטונות. לאחר מאורעות תרפ"ט ייצג בוקסבוים את הנהלת ישיבת חברון בטיפול בהשבת נכסיה ורכושה. הוא היה מקורב לגדולי הרבנים ואישי הציבור בירושלים ובהם הרב יוסף חיים זוננפלד, הרב יוסף צבי דושינסקי, ד"ר משה וולך ואחרים, וכן לנכבדי העיר הלא יהודיים. בוקסבוים גם הגן על חרדים שהואשמו באלימות על רקע דתי. כן שותף בוקסבוים במשלחות של אגודת ישראל שנפגשו עם גורמי ממשל בכירים.
בנובמבר 1927 נישא בוקסבוים לרבקה, בתם של איש ציבור והמלונאי ירחמיאל אמדורסקי וטובה גיטל לבית אפשטיין (מראשי חסידי חב"ד בעיר חברון). בסידור הקידושין התכבד הרב קוק ובאמירת הברכות הרב יוסף חיים זוננפלד. בחתונה השתתפו רבים מגדולי הרבנים ואישי הציבור בירושלים וכן אישי ציבור ערבים שהיו בקשרי ידידות עם אמדורסקי, ובהם המופתי של ירושלים חג' אמין אל-חוסייני. בעיצומה של החתונה שאל המופתי את אמדורסקי איזו מתנה הוא מבקש לחתונת בתו, ואמדורסקי השיב כי היה רוצה לבקר עם הזוג הצעיר במערת המכפלה. המופתי שיגר מכתב אל הקאדי של חברון ובעקבות זאת התאפשר ביקור השלושה במערת המכפלה, דבר נדיר באותה תקופה.
לימים ביקר במערת המכפלה האדמו"ר רבי אברהם מרדכי אלתר מגור בלוויית קבוצת חסידיו. כמה מהם עברו את גבול "שבע המדרגות" המותרות, ובעקבות זאת התחוללה מהומה. הרבי הוברח לירושלים, אולם כמה מחסידיו נעצרו. בעקבות הוראת הרבי מגור טיפל בוקסבוים בשחרור העצורים, ולאחר שהוחלט להעמידם למשפט שימש כפרקליטם. במהלך המשפט טען הקאדי כי מאז החל בתפקידו לא היה יהודי שהעז לעבור את שבע המדרגות. אולם אז שלף בוקסבוים את האישור המיוחד שהוציא לו הקאדי לאחר חתונתו, ובכך דחה את טענתו.
קורות חיים > פרשת מעצרו בווינה

בד בבד עם פעילותו המשפטית והציבורית, החל בוקסבוים בפעילות פוליטית במסגרת אגודת ישראל. הוא שימש חבר הוועד הפועל העולמי של אגודת ישראל וחבר הנהלתה בארץ ישראל.
בכנסייה הגדולה שהתקיימה במרינבאד, בשנת 1937, נבחר בוקסבוים לציר וליושב-ראש הוועדה הפוליטית של הקונגרס. זמן קצר לפני שובו לארץ ישראל, בעת שהותו במלון, נעצר בידי משטרת וינה. סיבת מעצרו: צו מעצר שהוצא נגדו בהונגריה בשנת 1919, לאחר כישלון המהפכה הקומוניסטית בראשות בלה קון, שבוקסבוים נמנה עם עוזריו הקרובים. התביעה הכללית בהונגריה חידשה מאז את צו המעצר נגדו, ועתה פנתה לשלטונות אוסטריה בדרישה לעוצרו. בין אוסטריה להונגריה היה הסכם הסגרה ובוקסבוים עמד להיות מוסגר להונגריה.
בארץ ישראל החלה פעילות שתדלנית ענפה לשחרור בוקסבוים. נטלו בה חלק רבנים, עסקני אגודת ישראל ואישי ציבור אחרים. באותה תקופה עבד במשרדו כמתמחה חיים כהן, לימים שופט בית המשפט העליון. כהן נסע ללונדון ופעל אצל אישי ממשל בכירים למנוע את הסגרתו. בסופו של דבר דחה בית המשפט בווינה את בקשת ההסגרה של ממשל הונגריה ובוקסבוים שוחרר ושב לישראל.
קורות חיים > לאחר קום המדינה

בתחילת מאי 1948 שולב במועצת העירייה העברית של ירושלים, שהוקמה בעקבות התפוררות ההשפעה של עיריית ירושלים.
בבחירות לכנסת הראשונה, בתחילת 1949, עמד בראש "רשימת היהדות המסורתית" שכללה גם את עמרם בלוי (בנו של הרב משה בלוי) ואוריאל צימר, שסירבו להשתתף עם אגודת ישראל בהחזית הדתית המאוחדת. הרשימה זכתה למספר קולות זעום, ולא עברה את אחוז החסימה.
בוקסבוים היה מראשי אגודת ישראל בירושלים ועמד לרשותם של רבני ירושלים במאבקם מול רשויות השלטון. עם קום המדינה שימש כחבר "ועדת המצב" של "ועד הקהילה", כנציג אגודת ישראל. חלק ניכר מעיסוקו היה ניסוח תזכירים בינלאומיים הקשורים ליהדות החרדית.
בשנות החמישים מונה לתפקיד סגן ראש עיריית ירושלים מטעם אגודת ישראל. לאחר קדנציה אחת פרש מן העירייה, אולם המשיך בפעילות משפטית וציבורית נרחבת. בין השאר ייצג את עצורי הפגנות החרדים השונות, בעיקר הפגנות על רקע חילולי שבת.
בוקסבוים שהיה מקורב לחסידי ברסלב בירושלים מימן את הקמת בית הכנסת "ברסלב – אוהל אסתר" (שנקרא ע"ש אמו של בוקסבוים) בשכונת שערי חסד.
נפטר ב-1959 ונטמן בהר המנוחות.
בשנת 1989 קראה עיריית ירושלים רחוב על שמו.
לקריאה נוספת

'בוכסבוים, מרדכי', בתוך: דוד קלעי, ספר האישים: לכסיקון ארצישראלי, תל אביב: מסדה – אנציקלופדיה כללית, תרצ"ז, עמ' 74. (הספר בקטלוג ULI)
הערות שוליים

↑  יצחק טאוב, הרפובליקה הקומוניסטית של בלה קון
↑  שבתי זכריה וחגי הוברמן, ירושלים הבלתי נודעת, עמ' 71, הוצאת ספריית בית אל, 1998
↑  בין עורכי הדין, דואר היום, 1 בפברואר 1929
↑  בהם האדריכל הטמפרלי גוטלוב בוירלה. ראו: דוד קרויאנקר, המושבה הגרמנית ורחוב עמק רפאים : ביוגרפיה של שכונה, סיפורה של עיר, עמ' 66–68, הוצאת כתר, 2008
↑  משפט מאיים על קוני בשר, דבר, 31 בינואר 1937
דין חברי שומרי שבת, המשקיף, 6 ביוני 1940
נטורי קרתא זוכו, הצופה, 27 באוגוסט 1947
↑  משלחת אגודת ישראל לפני הנציב העליון, דואר היום, 29 בספטמבר 1932
משלחת האגודה, דבר, 31 באוגוסט 1936
ראשי היישוב מדברים משפטים, הצופה, 2 ביולי 1946
↑  ברכת מזל טוב, דואר היום, 28 בנובמבר 1927
↑  עמנואל שילה, מתנת האירוסין של המופתי, באתר ערוץ 7, 4 בינואר 2007 (לקוח מ"בשבע" גיליון 224)
↑  מתוך ירחון הפרדס 
 האדמו"ר מגור עולה עד למדרגה האחת-עשרה הרב יצחק מאיר
↑  מנחם בראש-רועי, בסודם של יקירי ירושלים: מעשים, חוויות, זכרונות (כרך 4), עמ' 13–18, הוצאת ראובן מס, 1980
↑  כהן (הרמן) חיים (2002-1911), באתר News1 מחלקה ראשונה, 19 בדצמבר 2003
↑  עקיבא צימרמן, אלישע בן אבויה של דורנו, אתר הצופה
↑  יונה כהן, ירושלים הפצועה והלוחמת, הצופה, 5 במאי 1948
↑  עולה המתח במערכת הבחירות לאסיפה המכוננת, דבר, 12 בינואר 1949
↑  יצחק שבתי אנגל הכהן, ברסלב מאחורי הפרגוד, עמ' 115–116, הוצאת יצחק אנגל, 2003
↑  מרדכי בוקסבוים באתר GRAVEZ
↑  אתר עיריית ירושלים
↑  אריה יואלי, ‏אחרי שנה: חילופים בהנהלת בני עקיבא העולמית, באתר "סרוגים", 1 בינואר 2025
↑  ברכת מזל טוב, דואר היום, 28 בנובמבר 1927
↑  המשוררת זלדה התגוררה במשך תקופה בבניין הצמוד לבית בוקסבוים, ברחוב הקליר 11, שהיה גם הוא בבעלותו של בוקסבוים
| --- | --- |
בקרת זהויות :  NLI: 987007297055705171  ISNI: 0000 0003 6934 0321  VIAF: 238185069   WorldCat (עם VIAF): 238185069 
בית בוקסבוים בגבול שכונת רחביה ושערי חסד בירושלים
מרים עקביא

| --- | --- |
מרים עקביא, יולי 2008
מרים עקביא, יולי 2008
 לידה:  20 בנובמבר 1927 קרקוב
 פטירה:  16 בינואר 2015 (בגיל 87) תל אביב-יפו, ישראל 
 שם לידה:  מתילדה ויינפלד
 מדינה:  ישראל 
 עיסוק:  סופרת, מתרגמת
 מקום לימודים:  אוניברסיטת תל אביב 
 שפות היצירה:  עברית, פולנית
 נושאי כתיבה:  השואה, מלחמת העולם השנייה
 תקופת הפעילות:  1975–2015 (כ־40 שנה)
 פרסים והוקרה:  פרס היצירה לסופרים עבריים (1993) 
 
מרים עֲקַבְיָא (20 בנובמבר 1927–16 בינואר 2015) הייתה סופרת ומתרגמת ישראלית, ניצולת שואה, שספריה עוסקים בזכר השואה.
ביוגרפיה

עקביא נולדה בשם מתילדה וַיְינְפֶלְד בעיר קרקוב שבפולין, בתם של ברוניה לבית פלסנר והירש ויינפלד. אביה היה איש עסקים מצליח, וכשבספטמבר 1939 פלשו הגרמנים לקרקוב, השתלטו על נכסי אביה, ובמרץ 1941 גורשה המשפחה לגטו קרקוב.
בנובמבר 1942 שלח אותה אביה יחד עם אחיה איז'יו ללבוב לחפש מקלט, כשבידיהם תעודות מזויפות, אולם לאחר שאחיה החל לחלץ אנשים מגטו לבוב ונתפס על ידי הגסטאפו, שבה לגטו קרקוב.
עם חיסול גטו קרקוב במרץ 1943 נשלחו עקביא ומשפחתה למחנה הריכוז פלאשוב, שם חיו בתנאים קשים. באוקטובר 1944, בעקבות התקדמות הצבא האדום, פינו הגרמנים את המחנה. אביה נשלח למאוטהאוזן, שם נפטר, ועקביא הועברה יחד עם אמה ואחותה רלה לאושוויץ, שם הן נותרו עד ינואר 1945, עת הוכרחו לצעוד במשך שבועיים בצעדת המוות עד למחנה ברגן-בלזן. אמה נפטרה מספר ימים לפני שחרור המחנה על ידי הצבא הבריטי ב-15 באפריל.
לאחר שחרורה שהתה עקביא תחילה בבית חולים סמוך, ולאחר מכן נשלחה להחלים בשוודיה במבצע שארגן ראש הצלב האדום השוודי, הרוזן פולקה ברנדוט. היא החלימה במשך שמונה חודשים בבית חולים בהאלמסטאד, ולאחר מכן הצטרפה לאחותה, לאה שנער, במחנה המעבר מיקלבי, שם פגשה את חנן יעקובוביץ', לימים בעלה, ועלתה עמו לארץ ישראל ב-26 במאי 1946 באוניה "קיירו". הם עלו באופן ליגאלי עם סרטיפיקטים, ביחד עם עוד שני חברים ממיקלבי ועם אחד המורים, שלום קופר.
בארץ הגיעו לקיבוץ דגניה ב', שם נישאו. היא ילדה בת שנעלמה מיד לאחר הלידה וככל הנראה נפטרה. בשנת 1948 הצטרפו למקימי קיבוץ נחשולים יחד עם חברים נוספים ממיקלבי. לאחר שש שנים השתקעו בתל אביב. תחילה עברה עקביא הסמכה כאחות, ולאחר מכן למדה ספרות והיסטוריה באוניברסיטת תל אביב, סיימה תואר ראשון, עבדה בסוכנות היהודית והצטרפה לבעלה בשליחות דיפלומטית בהונגריה ובשוודיה.
בשנת 1974 החלה לכתוב. כתבה מעל 6 ספרים, וספריה תורגמו להולנדית, לשוודית, לגרמנית, לפולנית, להונגרית, לאנגלית, לצרפתית, ליידיש, לסינית ולרוסית. עקביא ערכה את מדור הספרות הישראלית באלמנך היהודי בוורשה, הייתה ממייסדי פסטיבל לתרבות יהודית בקרקוב וייסדה את אגודת הידידות "ישראל-פולין". על יצירתה הופקו ארבעה סרטים בישראל ובפולין, בהם הפקה של ספרה "גליה ומיקלוש" בטלוויזיה הישראלית.
על פועלה, זכתה עקביא בפרסי: יד ושם, יאנוש קורצ'אק, המכון האירופי לתרבות, פרס ראש הממשלה מאת יצחק רבין, מדליית הזהב מאת נשיא פולין, וכן תעודות הוקרה רבות. עקביא הייתה יקירת העיר תל אביב.
במסגרת פעילותה ארגנה מפגשים בין בני נוער משתי המדינות כדי להילחם בסטראוטיפים ההדדיים ולעודד שיתוף פעולה פולני ויהודי.
הנושאים המרכזיים ביצירתה של עקביא הם: ילדותה, השואה וחוויות מלחמת העולם השנייה.
עקביא הייתה נשואה, ואם לשתיים.
פרסומים

נעורים בשלכת, תחילה תל אביב: תמוז, (1975), ועוד 4 מהדורות - ירושלים: יד ושם
יורק ואניה – נעורים בשלכת (מהדורה שביעית מורחבת), יד ושם, 2000
כרמי שלי (סאגה משפחתית), דביר, 1984 (ועוד 2 מהדורות - 1995)
המחיר (סיפורים), ספריית פועלים, 1978 (ועוד 2 מהדורות - 1988)
גליה ומיקלוש :ניתוק יחסים : רומאן נעורים, ספריית פועלים, 1982 (ועוד 2 מהדורות - 1985)
הרפתקה באוטובוס ועוד הרפתקאות, תל אביב : דביר, תשמ"ו 1986
הדרך האחרת : סיפורה של קבוצה, תל אביב : ספרי ידיעות אחרונות, 1992
בית בונים באהבה : סיפור משפחה בחרוזים, קבוץ דליה מערכת, תשס"א 2001
בארצו של יאנוש קורצ’אק, ירושלים : כרמל, תשס"ו 2006
פרסומים > תרגום

תדאוש פנקביץ’, בית מרקחת בגטו קרקוב, ירושלים : יד ושם בשיתוף עם ארגון יוצאי קראקוב, תשמ"ה 1985
אלכסנדר ז’יימני, פנקסי כתובות, תל אביב : עקד, 1989.
רוברט יארוצקי, היהודי של פילסודסקי : סיפורו של אנטול מילשטיין, תל אביב : גוונים, תשס"ז 2007
פרסומים > עריכה

ספר אחד בחייו : ד"ר ראובן וולף (1907–1997) - האיש ופעלו, יחד עם נתן גרוס ועמנואל מלצר, תל אביב : ארגון יוצאי קרקוב בישראל, תש"ס 2000
ינינה בז'וסטובסקה (אנ'), מחשבות על האושר; עריכה: מרים עקביא; [מפולנית: יעל שליט, אריה בראונר, עירית עמיאל, שושנה רצ'ינסקה, מרים עקביא], ירושלים: כרמל, תשס"ד 2003. (שירים בעברית ובפולנית עמוד מול עמוד)
פרסים

1975 – פרס דבורז'צקי, יד ושם
1985 – פרס קורצ'אק, גיסן, גרמניה
1988 – פרס המכון האירופי לתרבות (Société Européenne de Culture,‏ S.E.C), על "נעורים בשלכת" ו"כרמי שלי"
1991 – מדליית זהב מאת נשיא פולין
1993 – פרס ראש הממשלה ע"ש לוי אשכול
1998 – פרס האישה היוצרת, ויצו
2000 – פרס הסובלנות, ורשה
2001 – אות הצטיינות מהעיתונאים הפולנים, ורשה
2003 – מדליית כסף מהצבא הפולני
2009 – פרס "כלת האור"
לקריאה נוספת

יצק ליאוצ'יאק, כאב שתי המולדות: על חייה ויצירתה של מרים עקביא. אפיריון 114 (אביב תש"ע), עמ' 4–5 (תרגום מפולנית).
מרים עקביא, חיי וספרי בצל השואה, תל אביב : גוונים, תשס"ו 2006 (הספר בקטלוג ULI)ם
סרט תיעודי על חייה - אישה אחת - סיפורה של מרים עקביא (1996 40 דק'), דוקודרמה, בימוי: מיכל פיק חמו
רונית פיינגולד (בתה של מרים עקביא), "עוגת שמרים וקפה", בתוך אסתר פלד (עורכת), הבנות של אלה משם (הוצאת בבל, 2018)
הערות שוליים

↑  לגבי תעתיק שם המשפחה - דברים שכתבה בתם רונית פיינגולד באתר עמותת עמרם, וכן כתבה של עופר אדרת ב"הארץ" עם פטירתה
↑  רונית פיינגולד, ברכה, באתר שתיים
↑  מרים עקביא באתר המכון לתרגום ספרות עברית
↑  חיים נגיד, פרס אונסק"ו למרים עקביא, מעריב, 30 באוקטובר 1987
| --- | --- |
בקרת זהויות :  NLI: 987007257540305171  PLWABN: 9810687097605606  BIBSYS: 90392831  BnF: cb122425741 (data)  GND: 128383550  ISNI: 0000 0000 7970 0771  LCCN: n81009818  NTA: 070923140  RERO: 02-A000004963  SUDOC: 03115543X  VIAF: 7445689   WorldCat (עם VIAF): 7445689
משה שלונסקי

| --- | --- |

משה שלונסקי, 2013
 לידה:  31 באוגוסט 1948 (בן 76) תל אביב-יפו, ישראל
 מדינה:  ישראל
 עיסוק:  כתב, מפקד גלי צה"ל
משה שלונסקי (נולד ב-31 באוגוסט 1948) הוא איש תקשורת ישראלי, כיהן כמפקד גלי צה"ל בשנים 1991–1997.
ביוגרפיה

שלונסקי גדל בתל אביב, למד בבית ספר יסודי יד אליהו ובתיכון עירוני ט'.
שירת בצה"ל כקצין בחיל המשטרה הצבאית והגיע לדרגת רס"ן במילואים.
למד סוציולוגיה ופילוסופיה באוניברסיטת תל אביב.
קריירה

את הקריירה התקשורתית שלו החל כעובד הטלוויזיה הישראלית ב-1975; הוא שימש עורך, כתב לענייני כלכלה ועבד גם בדסק החוץ. החל משנות השמונים, כיהן ככתב צבאי בטלוויזיה במשך כשמונה שנים. בתפקידו זה סיקר את מבצע שלמה להעלאת יהודי אתיופיה ארצה, וכן את מלחמת המפרץ, סיקור שזיכה אותו, ביחד עם אהוד יערי, בפרס רשות השידור. בתקופה עבד כדייל באל על במשך כארבע שנים. בסוף 1991 מונה למפקד גלי צה"ל. בעת כהונתו כמפקד גלי צה"ל הקים את תחנת המוזיקה והתנועה גלגלצ, שהיא גם כיום תחנת רדיו פופולרית, ומנע את סגירת תחנת גלי צה"ל כשזו עמדה על סף פירוק. את כהונתו כמפקד גלי צה"ל סיים ב-1997 ואז מונה כמשנה למנכ"ל הזכיינית "רשת" בערוץ 2 ועסק בנושאי תוכניות ואסטרטגיה. ב-2005 כיהן כסמנכ"ל התוכניות בקבוצת התקשורת "כאן" כשזו התמודדה על מכרז ערוץ 2, אך הקבוצה הפסידה, ופורקה לבסוף ב-2007.
הוא יזם את פסטיבל הטלוויזיה בראש פינה ואת פסטיבל הטלוויזיה "שובר מסך" של המכללה האקדמית עמק יזרעאל. בשנים 2007-2021 שימש כמנהל תחום התקשורת היישומית בחוג לתקשורת של המכללה. ב-2008 עמד בראש קבוצת "רדיו הבירה" שהתמודדה וזכתה במכרז להפעלת הרדיו האזורי בירושלים, "רדיו ירושלים החדש". באותה שנה החל להגיש, לצד איתן ליפשיץ, את "מחשבות בע"מ" בבוקר שישי בגלי צה"ל, לאחר שיעקב ברדוגו עזב את התוכנית. בין 2013-2022 חזר ברדוגו לשידור התוכנית; ב-2022 ברדוגו פרש שוב, ואז קובי אריאלי הצטרף להגשתה; שלונסקי מייצג בתוכנית לרוב עמדות המזוהות עם השמאל.
שלונסקי השתתף כחבר פאנל בתוכנית "הצוללת" בערוץ הכנסת העוסקת בייעוץ אסטרטגי לפוליטיקאים ישראלים, והחל לשמש כמנחה התוכנית לאחר עזיבת המנחה הקודם, ארנון פרלמן.
חיים אישיים

שלונסקי נשוי לדליה ואב לשניים. בנו אסף מונה ב-2016 לראש מחלקת תוכניות בכאן ב' של תאגיד השידור הישראלי.
בדצמבר 2022 חשף שלונסקי כי הוא מתמודד מזה מספר חודשים עם סרטן הוושט.
הערות שוליים

1 2 3  שלונסקי משה, באתר News1 מחלקה ראשונה, 4 בדצמבר 2000
↑   סוכן תרבות | 30.06.23, סרטון בערוץ "כאן 11 - תאגיד השידור הישראלי", באתר יוטיוב (אורך: 52:09)
| --- | --- |
בקרת זהויות :  NLI: 987007411552305171  VIAF: 626156223605705400003   WorldCat (עם VIAF): 626156223605705400003
Shirt

Shirt (בעברית: חולצה) הוא שיר שהוקלט על ידי הזמרת-יוצרת האמריקאית סיזה. השיר יצא לאור ב-28 באוקטובר 2022, על ידי חברות התקליטים RCA רקורדס וטופ דואוג אנטרטיינמנט, כסינגל מתוך האלבום SOS.
רקע והוצאה

סיזה פרסמה לראשונה קטע מהשיר בעמוד הטיקטוק שלה בדצמבר 2020. תוך חודש השיר הפך לוויראלי באפליקציה, מה שגרם לה להצטרף לטרנד ולפרסם את עצמה רוקדת לצליליו. ב-28 בינואר, דיברה על כוונתה להוציא את השיר בהמשך שנת 2022. בהתבסס על המילים שלו, מעריצים וצופים התייחסו לשיר "Shirt" ו-"Bloodstain". קטע ארוך מתוכו הושמע בקליפ של "Good Days", שיצא ב-4 במרץ 2021. ב-2 ביולי 2021, היא ביצעה קטע מהשיר כחלק מהופעה בשידור חי. במהלך הופעה ב-Mad Cool ב-10 ביולי 2022, חשפה שהראפרית והזמרת האמריקאית דוג'ה קאט אמורה להשתתף ברמיקס של השיר. ב-16 באוקטובר, כשהופיעה באוסטין סיטי לימיטס, אישרה סיזה שמועות שהשיר היה אמור לצאת ב-14 באוקטובר. ההוצאה נדחתה עקב חוסר שביעות הרצון של סיזה מהווידאו קליפ. ב-21 באוקטובר, השיר הוכנס בטעות לשירותי הסטרימינג והוסר באופן מיידי.
וידאו קליפ

ב-14 באוקטובר, סיזה הצהירה שזה עתה מתבצעות עריכות אחרונות לווידאו קליפ הרשמי של "Shirt". הזמרת פרסמה תצוגה מקדימה ברשתות החברתיות שלה ב-26 באוקטובר. סיזה נראתה משוחחת עם גבר, בגילומו של לקית' סטנפילד. הקליפ, בבימויו של דייב מאיירס, יצא לאור ב-28 באוקטובר.
כמו בסינגלים הקודמים שלה, הסוף כולל קטע של שיר אחר שעומד לצאת. היא חשפה את השיר שנקרא "Blind" ברשתות החברתיות שלה.
מיקומי שיא

|   ‏‏‏  מצעדי סוף שנה (2023)> מדינה |   ‏‏‏  מצעדי סוף שנה (2023)> מצעד |   ‏‏‏  מצעדי סוף שנה (2023)> מיקום שיא |   ‏‏‏  מצעדי סוף שנה (2023)>  |
| --- | --- | --- | --- |
|  עולמי | בילבורד גלובל 200 | 181 |  |
|  ארצות הברית | בילבורד הוט 100 | 51 |  |
|  ארצות הברית | מצעד שירי הסטרימינג | 52 |  |
|  ארצות הברית | מצעד שירי הרדיו | 56 |  |
נתוני מכירות

| אזור | תואר | מכירות |
| --- | --- | --- |
| אוסטרליה (ARIA) | פלטינה | 70,000 |
| ארצות הברית (RIAA) | 3× פלטינה | 3,000,000 |
סיכום
| בכל העולם | — | 3,070,000 |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 28 באוקטובר 2022 | הזרמת מוזיקה • הורדה דיגיטלית | RCA רקורדס • טופ דואוג |  |
| ארצות הברית | 8 בנובמבר 2022 | רדיו עירוני עכשווי | RCA רקורדס |  |
| ארצות הברית | 8 בנובמבר 2022 | רדיו עכשווי קצבי | RCA רקורדס |  |
נתרן גופרתי

נתרן גופרתי
| --- | --- |

 
 שם סיסטמטי:  Sodium sulphate
 כתיב כימי:  Na₂SO₄ 
 מסה מולרית:  142.04 גרם/מול
 מספר CAS:  7757-82-6
 צפיפות:  2.664 גרם/סמ"ק
 מצב צבירה:  מוצק
 מסיסות:  281 גרם לליטר ב-25°C
 טמפרטורת היתוך:  884 °C   1157.15 K
 טמפרטורת רתיחה:  1,429 °C   1702.15 K
 מקדם שבירה:  1.468
 אנתלפיית התהוות סטנדרטית:  −1,387.9 קילוג'ול למול
 
נתרן גופרתי הוא מלח המתקבל כשנתרן הידרוקסידי מגיב עם חומצה גופרתית. נוסחתו: Na2SO4.
היסטוריה

החומר (כמלח ממויים Na2SO4•6H2O) התגלה בידי האלכימאי הגרמני - הולנדי Johann Rudolf Glauber במאה ה-17 במי מעיין באוסטריה. גלובר כינה את החומר מלח מופלא (sal mirabilis) בשל סגולותיו כחומר משלשל. בשלהי מאה ה-18 פותח תהליך לבלנק שקדם לתהליך סולווה לייצור סידן פחמתי, ובו נעשה שימוש בנתרן גופרי שהוכן מנתרן גופרתי בתגובה
Na_{2}SO_{4}+2C\rightarrow Na_{2}S+2CO_{2}
החומר

נתרן גופרתי הוא מוצק גבישי לבן או אבקה לבנה המורכב מאניונים של גופרה וקטיונים של נתרן המסודרים בסריג היוני. מסיסות נתרן גופרתי במים עולה בערך פי 10 בין 0°C ל-32.384°C מעל טמפרטורה זו השיפוע מתהפך והמסיסות כמעט ולא משתנה עם הטמפרטורה
מסיסות נתרן גופרתי במים (ביחידות גרם ל-100 מ"ל) כתלות בטמפרטורה
פטסי קנזיט

| --- | --- |

קנזיט בטקס פרסי הבאפט"א ב-2009
 לידה:  4 במרץ 1968 (בת 56) הממלכה המאוחדת האונסלו, לונדון, הממלכה המאוחדת
 סוגה מועדפת:  מוזיקת פופ
 מדינה:  הממלכה המאוחדת הממלכה המאוחדת
 תקופת הפעילות:  מ-1972
 עיסוק:  דוגמנית, זמרת
 מקום לימודים:  בית הספר לתיאטרון קורונה  St Catherine's School  Newland House School 
 בן או בת זוג:  ליאם גלאגר (1997–2000)  Dan Donovan (1989–1991)  Jim Kerr (1992–1996)  Jeremy Healy (2009–2010) 
 מספר צאצאים:  2 
 http://www.patsykensit.com
 פרופיל ב-IMDb
 
פטרישה ג'וד פרנסס קנזיט, הידועה בשם הבמה פטסי קנזיט (אנגלית: Patsy Kensit;‏ נולדה ב-4 במרץ 1968) היא שחקנית, דוגמנית וזמרת אנגלייה.
ביוגרפיה > שנים ראשונות

קנזיט נולדה וגדלה בהאונסלו שבלונדון רבתי למשפחה קתולית.
קריירה

בגיל 4 הופיעה לראשונה על המסך בפרסומת לאפונה קפואה. בשנת 1972 אף השתתפה לראשונה בסרט קולנוע (For the Love of Ada, מבוסס על סדרת טלוויזיה באותו השם). בשנת 1974 השתתפה בסרט "גטסבי הגדול" לצד רוברט רדפורד ומיה פארו. בבחרותה למדה באקדמיה של איטליה קונטי, בית הספר למשחק הוותיק באנגליה.
קנזיט פרצה אל התודעה באמצע שנות השמונים כזמרת של להקת הפופ "הפלא השמיני". שני סינגלים של הלהקה הגיעו למקומות גבוהים במצעד הבריטי, והלהקה אף הופיעה בתוכנית הטלוויזיה Top of the Pops. במקביל קידמה קנזיט את קריירת המשחק שלה. ב-1985 השתתפה בסרט הטלוויזיה "סילאס מארנר" לצידו של בן קינגסלי וב-1986 השתתפה בסרט הקולנוע Absolute Beginners על פי ספרו של קולין מק'ינס.
בשנת 1988 הגיע השיר I'm Not Scared של "הפלא השמיני" (בהפקה של הפט שופ בויז) לעשירייה הראשונה במצעד הבריטי. השיר שובץ לסרט נשק קטלני 2 בו שיחקה קנזיט את דמותה של ריקה ואן דן האס, מזכירתו של דיפלומט דרום אפריקני שבה התאהב הגיבור מרטין ריגס (מל גיבסון).
בשנת 1991 זכתה לשבחי הביקורת בעקבות השתתפותה בסרט "עשרים ואחת" (אף שהסרט לא זכה להצלחה קופתית). בשנת 1992 גילמה את דמותה של קרולין רייט בסרט הקומי Blame it on the Bellboy לצידו של דאדלי מור. ב-1995 שיחקה ב"מלאכים וחרקים" לצד קריסטין סקוט תומאס, וב-1999 שיחקה בדרמת הפשע "כביש מהיר" לצד דריל האנה. ב-2001 השתתפה בסרט "הדברים שמאחורי השמש" לצד רוזנה ארקט ודון צ'ידל. תפקידה הקולנועי החשוב האחרון היה בשנת 2002 בסרט One and Only שנכשל בקופות.
בשנת 2004 החלה קנזיט לגלם את דמותה של סיידי קינג באופרת הסבון האנגלית "אמרדייל". כמו כן השתתפה בתוכנית המערכונים הקצרים של ערוץ 4 הבריטי Bo' Selecta! ובספין אוף A Bear's Tail. בספטמבר 2006 הפסיקה את השתתפותה ב"אמרדייל" משום שלטענתה הנסיעות ליורקשייר - שם צולמה הסדרה - והפרידה הממושכת משני בניה בזמן הצילומים גרמו לה מועקה. מינואר 2007 משחקת קנזיט בסדרת הדרמה הרפואית עטורת הפרסים של ה-BBC - ‏ הולבי סיטי Holby City.
חיים אישיים

בשנת 1988 נישאה קנזיט לזמר דן דונובן, קלידן Big Audio Dynamite. הנישואין נמשכו זמן קצר בלבד. בשנת 1992 נישאה קנזיט בשנית לזמר ג'ים קר מלהקת ה-Simple Minds, מנישואין אלה נולד בנה הראשון, והם הסתיימו בגירושין. בשנת 1997 נישאה קנזיט לליאם גלאגר סולן להקת אואזיס, מנישואין אלה נולד בנה השני, והם הסתיימו בגירושין.
תסמונת איבוד חלבונים אנטרופטי

| --- | --- |

מערכת העיכול האנושית העליונה והתחתונה
 תחום:  גסטרואנטרולוגיה 
 קישורים ומאגרי מידע
 eMedicine:  182565 
 MeSH:  D011504
 סיווגים
 ICD-11:  DA96.1 
 
איבוד חלבונים אנטרופטי (באנגלית: Protein losing enteropathy בקיצור PLE) היא תסמונת אובדן יתר של חלבוני דם דרך מערכת העיכול. הדבר עלול להיגרם על ידי מחלות בסיסיות רבות ושונות הפוגעות בקרום הרירי של מערכת העיכול או על ידי מחלות הגורמות לחסימה של ניקוז מערכת הלימפה שלה.
סימנים ותסמינים

הסימנים/תסמינים לאיבוד חלבונים אנטרופי הם שלשולים, חום ואי נוחות כללית בבטן. גם נפיחות רגליים כתוצאה מבצקת היקפית יכולה להתרחש, עם זאת, אם התסמונת קשורה למחלה מערכתית כגון אי-ספיקת לב או דלקת קרום הלב המכווץ (מעטפת מעובה, פיברוטית, המגבילה את יכולת הלב לתפקד כרגיל), אז הסימפטומים עשויים להיות של התפתחות המחלה הראשונית.
הגורמים

הגורמים לתסמונת איבוד חלבונים אנטרופטי יכולים לכלול מצבי מערכת העיכול (בין שאר הסיבות), כגון אלה:
מחלת מעיים דלקתית כרונית
מום לב מולד (חדר יחיד לאחר תיקון כירורגי הגורם לאי ספיקת לב גודבית)
Jejunoileitis כיבית אידיופטית (Jejunoileitis היא צורה של מחלת קרוהן הגורמת לדלקת בחצי העליון של המעי הדק. צורה זו של מחלת קרוהן היא נדירה למדי והיא מאובחנת יותר בקרב ילדים מאשר מבוגרים).
זיהום (חסימה משנית)
ניאופלזמה (חסימה משנית)
סרקואידוזיס (חסימה משנית).
עמילואידוזיס.
זאבת אדמנתית מערכתית (SLE).
Ménétrier's disease.
תסמונת זולינגר אליסון.
דלקת הקיבה והמעיים (גסטרואנטריטיס) אאוזינופילית.
מחלת צליאק
כשל חיסוני משתנה שכיח (CVID)
lymphangectasia ראשונית של המעיים
מנגנון

הפתופיזיולוגיה של איבוד חלבונים אנטרופטי היא תוצאה של אובדן חלבוני פלזמה, אשר נכנס למערכת העיכול (נהור). PLE הוא סיבוך של הפרעה, בין אם זה חסימת לימפה או פגיעה ברירית.
באיבוד חלבונים אנטרופטי בילדים ישנם מספר שינויים בתאי אפיתל הגורמים ל-PLE על ידי הגברת קצב זרימת החלבונים (סרום). הפרעות מולקולריות מולדות, או ניקוז לימפתי לא מתפקד עלולים לגרום לשינויים במטריצת האפיתל. פרוטאוגליקנים, שהם שרשראות גליקוזאמינוגליקן המחוברות לחלבון, גורמים ישירות ל-PLE, כמו גם מגבירים ציטוקינים דלקתיים. לילדים שיש להם פגמים מולדים של גליקוזילציה יש בדרך כלל איבוד חלבונים אנטרופטי.
אבחון

האבחון של תסמונת איבוד חלבונים אנטרופטי נעשית על ידי אי הכללה של גורמים אחרים לאובדן חלבון. ניתן להשתמש באנדוסקופיה כדי לאתר את הסיבה לאיבוד החלבונים במעי. שיטות שונות כוללות הפרשת צואה של אלפא 1-אנטיטריפסין שהוא סמן לתסמונת איבוד חלבונים אנטרופטי, כמו גם סרולוגיות ויראליות שעשויות להיות שימושיות לאיתור PLE.
טיפול

טיפול בתסמונת איבוד חלבונים אנטרופטי תלוי במצב הבסיסי, לפי Rychik, זה יכול להיות טיפול בהיפופרוטאינמיה או ברירית המעי.
מסיבות הקשורות ללב, הטיפול ב-PLE לאחר Fontan procedure חייב להיות שווה לרמת ההיפופרוטינמיה (Hypoproteinemia) הקיימת. לכן, כדאי לסווג מטופלים בהתבסס על רמות האלבומין שלהם בסרום, אם פחות מהנורמה (בדרך כלל פחות מ-3.5 גרם/ד"ל) אך יותר מ-2.5 גרם/ד"ל, ניתן לראות זאת כצורה קלה של איבוד חלבונים אנטרופטי. טיפול סימפטומטי של בצקת עם פורוסמיד (ואלדקטון) יכול לספק הקלה לאדם עם היפופרוטאינמיה קלה.
לקריאה נוספת

Umar, Sarah B.; DiBaise, John K. (2009-09-29). "Protein-Losing Enteropathy: Case Illustrations and Clinical Review". The American Journal of Gastroenterology (באנגלית). 105 (1): 43–49. doi:10.1038/ajg.2009.561. ISSN 0002-9270. PMID 19789526. S2CID 23118154.
Nikolaidis, Nikolaos; Tziomalos, Konstantinos; Giouleme, Olga; Gkisakis, Dimitrios; Kokkinomagoulou, Amalia; Karatzas, Nikolaos; Papanikolaou, Athanassios; Tsitourides, Ioannis; Eugenidis, Nikolaos (2005-10-01). "Protein-Losing Enteropathy as the Principal Manifestation of Constrictive Pericarditis". Journal of General Internal Medicine. 20 (10): C5–C7. doi:10.1111/j.1525-1497.2005.0202.x. ISSN 0884-8734. PMC 1490237. PMID 16191147.